CELEX: 32012D0032
Language: lv
Date: 2012-01-19 00:00:00
Title: 2012/32/ES: Komisijas Lēmums ( 2012. gada 19. janvāris ), ar ko nosaka, ka dalībvalstīm jāaizliedz laist tirgū rokas portatīvo krūmgriežu vālīšveida griešanas mehānismus (izziņots ar dokumenta numuru C(2011) 9772)  Dokuments attiecas uz EEZ

21.1.2012   
            
            
               LV
            
            
               Eiropas Savienības Oficiālais Vēstnesis
            
            
               L 18/5
            
         KOMISIJAS LĒMUMS
   (2012. gada 19. janvāris),
   ar ko nosaka, ka dalībvalstīm jāaizliedz laist tirgū rokas portatīvo krūmgriežu vālīšveida griešanas mehānismus
   (izziņots ar dokumenta numuru C(2011) 9772)
   (Dokuments attiecas uz EEZ)
   (2012/32/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 17. maija Direktīvu 2006/42/EK par mašīnām, un ar kuru groza Direktīvu 95/16/EK (1), un jo īpaši tās 9. pantu,
   tā kā:
   
               (1)
            
            
               Zāles apgriezēji un krūmgrieži ir rokas portatīvās dārzkopības un mežsaimniecības mašīnas, kuras tiek izmantotas, lai pļautu zāli un nezāles, apgrieztu krūmus, sīkus kociņus un tamlīdzīgus augus. Lietošanai gatavā zāles apgriezējā vai krūmgriezī ietilpst instrumentgalva, jaudas pārvada vārpsta, griešanas mehānisms un aizsargs. Daudzas mašīnas, kam ir iekšdedzes motors, atkarībā no piestiprinātā griešanas mehānisma izmantojamas divējādām vajadzībām: zāles un nezāļu pļaušanai vai krūmu un sīku kociņu griešanai.
            
         
               (2)
            
            
               Zviedrijas iestādes 2008. gada septembrī informēja citas dalībvalstu iestādes un Komisiju, ka ražotāji, kas nav oriģinālo krūmgriežu ražotāji, laiž tirgū vairākus krūmgriežu vālīšveida griešanas mehānismus, kuri sastāv no vismaz divām tādām daļām kā ķēdes, naži vai slotas, kas savienotas ar rotējošu galvu. Zviedrijas iestādes uzskatīja, ka šādi vālīšveida griešanas mehānismi ir bīstami.
            
         
               (3)
            
            
               Apvienotās Karalistes iestādes 2010. gada maijā informēja pārējās dalībvalstu iestādes un Komisiju par nelaimes gadījumu ar letālām sekām, kuru izraisīja krūmgrieža vālīšveida griešanas mehānisms, kas sastāv no divām ķēdēm, kuras savienotas ar metāla disku. Strādājot ar krūmgriezi, kam bija šāds griešanas mehānisms, ķēdes savienojums tika izmests un nāvīgi ievainoja blakusstāvētāju. Apvienotā Karaliste veica pasākumus, lai nodrošinātu attiecīgo griešanas mehānismu izņemšanu no tirgus un ekspluatācijas. Mašīnu komitejas sanāksmē 2010. gada 2. jūnijā Apvienotā Karaliste pieprasīja Komisijai pārbaudīt nepieciešamību pieņemt pasākumu, ar ko pieprasītu dalībvalstīm aizliegt tādu griešanas mehānismu laišanu tirgū, kam ir līdzīgas tehniskās īpašības.
            
         
               (4)
            
            
               Krūmgriežu vālīšveida griešanas mehānismi, kurus laiž tirgū atsevišķi, paredzot, ka operators tos uzmontēs krūmgriezim, un uz kuriem neattiecas riska novērtējums, EK atbilstības deklarācija un krūmgrieža ražotāja instrukcijas, ir maināmas iekārtas, kas definētas Direktīvas 2006/42/EK 2. panta b) apakšpunktā.
            
         
               (5)
            
            
               Direktīvas 2006/42/EK I pielikuma 1.3.2. sadaļā par demontēšanās risku darbības laikā noteikts, ka dažādām mašīnas daļām un to savienojumiem jāiztur slodze, kam tās ir pakļautas lietošanas laikā. Ja plīšanas vai sairšanas risks saglabājas, kaut arī ir veikti pasākumi tā novēršanai, attiecīgās daļas jāuzmontē, jānovieto un/vai jāaizsargā tā, lai salūšanas gadījumā to fragmenti tiktu uztverti, tādējādi novēršot bīstamas situācijas. Minētās direktīvas I pielikuma 1.3.3. sadaļā par risku, ko rada krītoši vai izmesti objekti, noteikts, ka jāievēro piesardzība, lai novērstu risku, ko rada krītoši vai izmesti objekti.
            
         
               (6)
            
            
               Saskaņotajā standartā par rokas portatīvajiem krūmgriežiem ar iekšdedzes motoru EN ISO 11806:2008 paredzētas tehniskās specifikācijas un testi, kuru mērķis ir nodrošināt, lai griešanas mehānismi būtu pietiekami stipri un mazinātu riskus, ko rada izmesti objekti. Standartā nav paredzēti griešanas mehānismi no vairāk nekā vienas metāla daļas. Saskaņotā standarta piemērošana ir brīvprātīga, taču standarts norāda, kādi ir jaunākie sasniegumi, kuri saskaņā ar Direktīvas 2006/42/EK I pielikuma ievadā izklāstītajiem vispārējiem principiem jāņem vērā, piemērojot Direktīvas 2006/42/EK svarīgākās veselības un drošuma prasības.
            
         
               (7)
            
            
               Tādu vālīšveida griešanas mehānismu izmantošana, kuri savienoti ar metāla daļām, salīdzinājumā ar viengabala metāla asmeņiem rada ievērojami lielāku risku, ka ekspluatācijas laikā varētu notikt demontēšanās un tikt izmesti objekti. Uz vālīšveida griešanas mehānismu metāla daļām un to savienojumiem, tiem saskaroties ar akmeņiem, iežiem un citiem šķēršļiem, atkārtoti iedarbojas liela mehāniska slodze un var notikt demontēšanās un tikt izmesti objekti. Ar lielāku spēku nekā viengabala metāla asmeņi tie spēj izmest akmeņus. Aizsargi, kas uzmontēti rokas portatīvajiem krūmgriežiem, nespēj pietiekami aizsargāt pret lielāku risku, ko rada vālīšveida griešanas mehānismi, kas savienoti ar metāla daļām. Tādējādi, ņemot vērā jaunākos sasniegumus, vālīšveida griešanas mehānismus rokas portatīvajiem krūmgriežiem nevar uzskatīt par atbilstīgiem Direktīvas 2006/42/EK I pielikuma 1.3.2. un 1.3.3. sadaļas prasībām. Šī neatbilstība rada ievērojamu risku, ka lietotāji un citas personas, kas pakļautas riskam, varētu tikt nopietni vai nāvējoši ievainotas.
            
         
               (8)
            
            
               Komisija 2010. gada 22. oktobrī apspriedās ar Eiropas Dārza mašīnu federāciju par pasākuma projektu, kā rīkoties ar bīstamajiem krūmgriežu griešanas mehānismiem. Federācija 2010. gada 4. novembra atbildē pauda atbalstu pasākuma projektam.
            
         
               (9)
            
            
               Lai turpmāk vairs nenotiktu nelaimes gadījumi, būtu jāatļauj šajā lēmumā noteikto pasākumu piemērot īsākajā iespējamajā termiņā.
            
         
               (10)
            
            
               Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Direktīvas 2006/42/EK 22. pantu,
            
         IR PIEŅĒMUSI ŠO LĒMUMU.
   1. pants
   Dalībvalstis aizliedz laist tirgū rokas portatīvos krūmgriežu vālīšveida griešanas mehānismus, kuros ir savienotas vairākas metāla daļas.
   2. pants
   Dalībvalstis veic vajadzīgos pasākumus, lai izpildītu šo lēmumu vēlākais līdz 2012. gada 30. aprīlim. Tās publicē šos pasākumus un tūlīt par tiem informē Komisiju.
   3. pants
   Šis lēmums ir adresēts dalībvalstīm.
   
      Briselē, 2012. gada 19. janvārī
      
         
            Komisijas vārdā –
         
            priekšsēdētāja vietnieks
         
         Antonio TAJANI
      
   
   
      (1)  OV L 157, 9.6.2006., 24. lpp.